REPUBLIKA SRBIJA

NARODNA SKUPŠTINA

Odbor za zdravlje i porodicu

18 Broj: 06-2/156-15

15. april 2015. godine

B e o g r a d

ZAPISNIK

22. SEDNICE ODBORAZA ZDRAVLjE I PORODICU

ODRŽANE 15. APRILA 2015. GODINE

Sednica je počela u 11,00 časova.

Sednici je predsedavala prof. dr Slavica Đukić Dejanović, predsednik Odbora.

Sednici su prisustvovali članovi Odbora: dr Branislav Blažić, dr Ninoslav Girić, dr Predrag Mijatović, prof. dr Mileta Poskurica, dr Aleksandar Radojević, mr dr Ljubica Mrdaković Todorović, dr Radoslav Jović, Elvira Kovač, dr sc. med. dr Darko Laketić, dr Milan Latković, prof. dr Dušan Milisavljević, Milena Ćorilić i dr Ljiljana Kosorić.

Sednici Odbora je prisustvovao zamenik odsutnog člana Odbora: dr Gordana Zorić (prof. dr Milan Knežević).

Sednici nisu prisustvovali članovi Odbora: dr Vesna Rakonjac, Srđan Kružević kao ni njihovi zamenici.

Pored članova Odbora sednici su prisustvovali: prof. dr Berislav Vekić, državni sekretar u Ministarstvu zdravlja i Vesna Vuković, pomoćnik u Sektoru za poslove u oblasti lekova Republičkog fonda za zdravstveno osiguranje.

Na predlog predsednice Odbora, jednoglasno, usvojen je sledeći:

D n e v n i r e d

 1. Razmatranje Predloga zakona o izmenama i dopunama Zakona o zaštiti stanovništva od zaraznih bolesti, koji je podnela grupa od 234 narodna poslanika;

 2. Razmatranje predstavki građana i organizacija upućenih Odboru;

 3. Razno.

Pre prelaska na razmatranje utvrđenog dnevnog reda, usvojen je, bez primedaba, Zapisnik 21. sednice Odbora, koja je održana 3. aprila 2015. godine.

Prva tačka dnevnog reda – **Razmatranje Predloga zakona o izmenama i dopunama Zakona o zaštiti stanovništva od zaraznih bolesti, koji je podnela grupa od 234 narodna poslanika**

Predsednik Odbora prof. dr Slavica Đukić Dejanović, obavestila je prisutne da Odbor, saglasno članu 155. Poslovnika Narodne skupštine, razmatra Predlog zakona, koji je podnet 27. marta 2015. godine; da je Predlog zakona u redovnoj proceduri; da je rok za podnošenje amandmana istekao u nedelju, 12. aprila 2015. godine, te je konstatovala da nema podnetih amandmana. Zatim je dala reč predstavniku predlagača zakona, prof. dr Mileti Poskurici.

Prof. dr Mileta Poskurica je izrazio zadovoljstvo što su konkretizovani zajednički napori koji traju od januara meseca ove godine, u borbi protiv antivakcinalnog lobija; isti čini višestruku štetu i to pre svega deci, jer upućuje roditelje da donose pogrešne odluke u vezi vakcinacije svoje dece. Naglasio je da su se tokom sastanaka koji su održani u prethodnom periodu čuli kompetentni stavovi renomiranih stručnjaka, predstavnika udruženja pedijatara, Instituta za javno zdravlje Srbije, Republičke stručne komisije za zaštitu stanovništva od zaraznih bolesti, Lekarske komore Srbije, Srpskog lekarskog društva i drugih zainteresovanih subjekata koji su se složili da antivakcinalnom lobiju država mora na jasan način stati na put. Ukazano je i da su protiv lekara koji su vakcinisali decu u porodilištima pokrenuti postupci tako što su se roditelji pozivali na Zakon o zaštiti prava pacijenata. Problemi u praksi motivisali su predlagače da učine minimum izmena važećeg zakona u ovoj oblasti, koje će omogućiti rad lekara, a to su izmene čl. 3. i 25. Zakona o zaštiti stanovništva od zaraznih bolesti. Predloženim izmenama procedura imunizacije definiše se kao preventivna mera zaštite lica od zaraznih bolesti odnosno isključuje se kao terapijska i dijagnostička metoda. Zatim odluku o imunizaciji ne donosi pacijent ili njegov staratelj, već presudnu ulogu ima lekar koji vrši imunizaciju i pri tome obaveštava roditelja da nema kontraindikacija za vakcinisanje. Lekar koji vrši imunizaciju, u saradnji sa roditeljima, proceniće da li postoji privremena ili trajna kontraindikacija te će u takvim slučajevima presudnu ulogu ima lekarsko mišljenje stručnog tima.

Prof. dr Dušan Milisavljević je istakao značaj sutrašnje plenarne sednice sa porukama koje će biti poslate građanima Srbije, a to je pre svega da država stoji iza procesa imunizacije. Naime, problemi koje su zdravstvene ustanove imale prilikom sprovođenja imunizacije, jer je tražena saglasnost roditelja da dete primi vakcinu, ovim predlogom zakona biće rešeni na način da država staje iza imunizacije stanovništva kao zaštitnik naših malih sugrađana. Prioritet je zdravstveno stanje naše dece i populacije a priča protiv imunizacije u 21. veku je krajnje neozbiljna i neodgovorna. Predstojeća plenarna sednica je zato prilika da se pokaže jedinstven i nedvosmislen stav države Srbije, da građani ne treba da budu zabrinuti ni za svoje zdravlje, ni za ispravnost vakcina koje se primenjuju u procesu imunizacije, te da se mora stati na put ocenama nestručnih ljudi koji u zabludu dovode celokupnu javnost a pre svega roditelje, kolebajući ih u stavu oko vakcinacije.

 Prof. dr Slavica Đukić Dejanović, naglasila je da se predloženim izmemama Zakona o zaštiti stanovništva od zaraznih bolesti preciznije uređuje ova materija, sa ciljem da se postigne visoka stopa imunizacije stanovništva, spreče zarazne bolesti i obezbedi zdravlje ljudi.

Nakon rasprave, Odbor jeu skladu sa članom 155. stav 2. Poslovnika Narodne skupštine, odlučio da predloži Narodnoj skupštini da prihvati Predlog zakona o izmenama i dopunama Zakona o zaštiti stanovništva od zaraznih bolesti, u načelu.

 Za izvestioca Odbora na sednici Narodne skupštine određena je prof. dr Slavica Đukić Dejanović, predsednik Odbora.

Druga tačka dnevnog reda – **Razmatranje predstavki građana i organizacija upućenih Odboru**

 Predsednik Odbora prof. dr Slavica Đukić Dejanović je obavestila prisutne da se Radna grupa za razmatranje predstavki, u sastavu dr sc. med. dr Darko Laketić, dr Ninoslav Girić i dr Aleksandar Radojević, sastala 8. aprila 2015. godine i razmotrila predstavke koje su u prethodnom periodu pristigle, a zatim je dala reč dr sc. med. Darku Laketiću, izvestiocu.

Dr sc. med. Darko Laketić je izvestio Odbor da je Radna grupa razmotrila nove predstavke i predložila sledeće postupanje:

**1.Podnosioci:** **Lekarska komora Srbije (5-478/15 od 27.02.2015.) i Komore zdravstvenih radnika (5-376/15 od 19.02.2015.)**

Predmet: Zahtev za povlačenje iz procedure Nacrta zakona o izmenama i dopunama Zakona o komorama zdravstvenih radnika (navode da se predviđa nepotrebno glomazan sistem organa komora koji će otežati funkcionisanje komora i povećati troškove rada), kao i zahtev za formiranje nove radne grupe za izradu ovog zakona u koju će biti uključeni predstavnici komora.

Predlog Radne grupe: Imajući u vidu da je radna verzija Nacrta zakona objavljena na sajtu Ministarstva zdravlja, uz poziv svim zainteresovanim da daju sugestije i komentare na predloženi tekst, Radna grupa predlaže da se predstavka prosledi Ministarstvu zdravlja na razmatranje, uz napomenu da Odbor podržava izmene zakona koje priprema Ministarstvo zdravlja.

 **Sastanak 5. marta 2015. godine u Domu NS** sa predsednicom i zamenicom predsednice Odbora i direktorkom Komore biohemičara Srbije dr Slavicom Cimbaljević i dr Veliborom Canićem, članoim komore, na njihov zahtev. (Izneli specifičnosti ove komore i neslaganje sa rešenjima u nacrtu zakona.)

**2. Podnosilac:** **Zdravstveni centar ''Studenica'' Kraljevo** (**023-3045/14 od 26.12.14)**

Predmet: Inicijativa zaposlenih u Zdravstvenom centru ''Studenica'' Kraljevo za izmene i dopune Zakona o komorama zdravstvenih radnika i za osnivanje Komore medicinskih sestara i babica Republike Srbije.

 Predlog Radne grupe: Imajući u vidu da je radna verzija Nacrta zakona objavljena na sajtu Ministarstva zdravlja, sa pozivom svim zainteresovanim da daju sugestije i komentare na ovaj nacrt zakona, Radna grupa predlaže da se predstavka prosledi Ministarstvu zdravlja na razmatranje.

**3. Podnosilac: Klinika za stomatologiju Niš (11-125/15 od 21.01.15 i 19.02.15.)**

**Predmet:** predstavke doc. dr Aleksandra Mitića, direkora ove klinike, od 21. januara i 19. februara 2015. godine,ukojima iznosi probleme u funkcionisanju ove klinike i posebno Službe za maksilofacijalnu hirirugiju, zbog čega zahteva hitnu izmenu kadrovskog plana za 2015. godinu.

Predlog Radne grupe: S obzirom na aktuelne kadrovske probleme Klinike za stomatologiju u Nišu, predlažemo Ministarstvu zdravlja adekvatno sagledavanje ove ustanove u cilju objektivnog rešavanja kadrovskog plana, a saglasno odredbi člana 173a stav 9. Zakona o zdravstvenoj zaštiti, prema kojoj zdravstvena ustanova može da podnese Ministarstvu zdravlja zahtev za izmenu, odnosno dopunu kadrovskog plana sa potrebnom dokumentacijom, najviše dva puta u toku jedne kalendarske godine.

**4. Podnosilac:** **Dr Alesandar Pešut, Žitište** **(07-67/15 od 16.01.2015.)**

 Predmet: Peticija zaposlenih u Domu zdravlje Žitište, da se kandidat dr med. Gabor Lodi imenuje za direktora ove ustanove.

Predlog Radne grupe: Predstavku proslediti Ministarstvu zdravlja na nadležnost.

**5. Podnosilac: Dejan Vasiljević, Savino Selo (120-272/15 od 05.02.2015.)**

**Predmet: A**pel za finansijsku pomoć radi lečenja 13-godišnjeg deteta, koje je obolelo od osteosarkoma.

Predlog Radne grupe: Predstavku proslediti Ministarstvu zdravlja radi hitnog pokretanja postupka dodele sredstava iz Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji, uz kompletnu medicinsku dokumentaciju o sprovedenom lečenju u Republici Srbiji i predloga konzilijuma zdravstvene ustanove u kojoj se dete leči. Istovremeno je potrebno obavestiti podnosioca predstavke da dostavi neophodnu dokumentaciju Ministarstvu zdravlja, odnosno Komisiji za dodelu sredstava iz pomenutog Fonda.

**6. Podnosilac:** **Prof. dr Dušan Šćepanović, Beograd** **(5-351/15 od 13.02.2015)**

|  |
| --- |
| Predmet: Transplantaciona mreža Srbije, čiji je predsednik prof. dr Dušan Šćepanović i Bioetičko društvo Srbije, čiji je predsednik prof. dr Zoran Todorović, podneli su inicijativu za izmenu Zakona o transplantaciji organa, za izmenu organizacije Uprave za biomedicinu, kao i celokupnog sistema organizacije transplantacije organa u Srbiji, a sve u cilju dobrobiti bolesnih ljudi i povećanja broja donora. Imneovani su tražili da im se omogući da svoju inicijativu obrazlože pred Odborom.Predlog Radne grupe: Pozvati profesore na sednicu Odbora, kako bi predstavili svoju inicijativu.**7. Podnosilac:** **Biserka Dimitrijević, Leskovac** (5-378/15 od 19.02.2015.**)** Predmet: Imenovana traži da joj se uspostavi zdravstveno osiguranje preko supruga, zaposlenog u opštini Leskovac, kako je i bila osigurana do 2013. godine. Tvrdi da joj je zdravstveno osiguranje prestalo bez osnova, s obzirom na to da nikada nije imala poljoprivredno zemljište, niti se njena porodica bavila poljoprivredom, te da joj je naophodna zdravstvena zaštita zbog teške bolesti.Predlog Radne grupe: Predstavku proslediti Republičkom fondu za zdravstveno osiguranje-filijala Leskovac na postupanje.**8. Podnosilac:** **Vanja Dokić, Zemun** (180-360/15 od 18.02.2015.**)** Predmet: Imenovana traži informaciju u vezi sa najavljenom izmenom člana 61. tačka 8) Zakona o zdravstvenom osiguranju, a odnosi se na kozmetičke hirurške procedure koje imaju za cilj da poboljšaju spoljašni izgled bez uspostavljanja i vraćanja telesne funkcije i ne obezbeđuju se obaveznim zdravstvenim osiguranjem.Predlog Radne grupe: Predstavku proslediti Ministarstvu zdravlja na razmatranje. **9. Podnosilac:** **dr** **Ramadan Kajtazi, Beograd** (07-377/15 od 19.02.2015.**)** Predmet: Imenovani ukazuje na kršenje člana 21. Ustava Republike Srbije, koji se odnosi na zabranu diskriminacije, s obzirom na to da njegovog sina dr Branka Kajtazija, kako navodi, niko neće da zaposli zbog pripadnosti romskoj populaciji.Predlog Radne grupe: Predstavku proslediti Ministarstvu zdravlja na razmatranje. kao i odgovor imenovanom, uz napomenu da je veliki broj lekara i dalje nazaposlen, bez obzira na nacionalnu pripadnost. **10. Podnosilac:** **Miroslav Jovanović, Užice (07-399/15 od 23.02.2015.)**Predmet: Imenovani traži da mu se omogući ostvarivanje prava na tuđu negu i pomoć zbog teže bolesti, a prema predlogu lekara specijaliste.Predlog Radne grupe: Predstavku sa priloženom medicinskom dokumentacijom dostaviti Republičkom fondu za penzijsko i invalidsko osiguranje u Beogradu na razmatranje.**11. Podnosilac: Snežana Komadinić, Čačak (07-519/15 od 04.03.2015)**Predmet: Imenovana apeluje da se njenoj ćerki, oboleloj od retke bolesti (skleroderma), omogući nabavka leka Cell Cept na teret RFZO-a, s obzirom na to da je imenovana samohrana majka i da nema finansisjkih mogućnosti za dalje lečenje svog deteta.Predlog Radne grupe: Predstavku proslediti Ministarstvu zdravlja na razmatranje. **12. Podnosilac:** **Društvo multiple skleroze Vojvodine** (07-1517/14 **od 04.03.2015)** Predmet: Urgencija da se obolelim od multiple skleroze omogući rehabilitacija o trošku RFZO-a u Atomskoj banji Gornja Trepča. Predlog Radne grupe: Društvu proslediti odgovor Ministarstva zdravlja, da će njihova inicijativa biti upućena na dalje razmatranje nadležnim republičkim stručnim komisija, o čijem stručnom mišljenju će podnosilac zahteva biti naknadno obavešten. **13. Podnosilac:** **Anonimna predstavka zaposlenih u KBC Zvezdara** (07-930/15 od 06.04.2015.) Predmet: Ukazivanje na mnogobrojne probleme i propuste u radu ove ustanove, kao i na zloupotrebe u finansijskom poslovanju.Predlog Radne grupe: Predstavku proslediti Ministarstvu zdravlja, Sektoru za inspekcijske poslove, na postupanje u skladu sa svojim ovlašćenjima. **14.Podnosilac:** **ELPA** (06-460/15 od 26.02.2015.) Predmet: Poziv Odboru da učestvuje na okruglom stolu ''Hepatitis C u Srbiji''(koji se održao u Institutu za javno zdravlje ''Dr Milan Jovanović Batut'', dana 05.03.2015.godine). Predstavnik Odbora bio je dr Branislav Blažić. |

**15. Podnosilac**: **AS-Centar za osnaživanje mladih osoba koji žive sa HIV-om i AIDS-om** (07-530/15 **od 05.03.2015)**

Predmet: Podnosilac predstavke traži sastanak sa Odborom, na kojem bi se razgovaralo o mogućnostima za obezbeđivanje radnog prostora i nastavak pružanja usluga za osobe koja imaju HIV ili AIDS, s obzirom na to da je Udruženje usled nedostatka finansijskih sredstava prestalo sa radom.

Predlog Radne grupe: Predstavku proslediti Ministarstvu zdravlja, Sektoru za javno zdravlje na nadležnost.

**16. Podnosilac**: **Autonomni ženski centar iz Beograda** (56-961/15 **od 08.04.2015)**

Predmet: Predlog za uspostavljanje centara za žrtve seksualnog nasilja, uključujući silovanje, kao i za izradu intersektorskog protokola o postupanju u slučajevima seksualnih delikata.

Predlog Radne grupe: Predstavku proslediti Ministarstvu zdravlja, Sektoru za javno zdravlje na nadležnost.

**17. Podnosilac**: **Prim. dr Ljiljana Stanković,** neonatolog u GAK Narodni front, Beograd (**07-4838/14 od 31.12.2014 i 19.02.2015.)**

Predmet: Ukazivanje na koliziju Zakona o zaštiti stanovništva od zaraznih bolesti i Zakona o pravima pacijenata koja prouzrokuje pravne nedoumice kod lekara i roditelja u vezi sa vakcinacijom dece, te traži zaštitu za lekare koji postupaju u skladu sa važećim Zakonom o zaštiti stanovništva od zaraznih bolesti. Pozvana da prisustvuje sednici Odbora.

**18. Podnosilac:** **Savez udruženja pacijenata Srbije** (06-892/15 **od 01.04.2015)** Predmet: Zahtev Damnjana Damnjanovića, predsednika Saveza, za prisustvo sednici Odbora o temi imunizacije. Pozvan da prisustvuje sednici Odbora.

**19. Podnosilac**: **Društvo Srbije za borbu protiv raka i Savez društva Vojvodine za borbu protiv raka** (07-2901**/14 od 12.02.2015)** Predmet: Zahtev Društva za hitan sastanak sa Odborom. Sastanak održan 5. marta 2015. godine u Domu NS sa predsednicom i zamenicom predsednice Odbora.

 Prof. dr Slobodan Čikarić je naglasio da bi posledice smanjenja budžetskih sredstava za aktivnosti Društva bile nesagledive, naročito u trenutku kada beležimo najvišu stopu mortaliteta od ovih bolesti. -Društvo Srbije za borbu protiv raka i Savez društva Vojvodine se finansiraju iz doplatne poštanske marke od 1991. godine, koja se štampa svake godine na osnovu Uredbe koju donosi Vlada. Naglasio je činjenicu da su ovasredstva vanbudžetska, tako da umanjenje ovog tiraža zapravo ne utiče ni na prihodnu ni na rashodnu stranu budžeta, osim što rasterećuje građane koji kupuju poštansku marku (sa 2,8 dinara na 0,14 dinara po građaninu). Takođe, opredeljena sredstva u budžetu od milion dinara nisu dovoljna za funkcionisanje ovog društva, budući da Društvo sa svojih 14 podružnica u Srbiji u okviru svog Programa aktivnosti sprovodi brojne projekte (predavanja u domovima zdravlja, štampanje časopisa i brošura, pomoć stručnim organizacijama sa onkološkim obeležjima, pomoć udruženjima onkoloških bolesnika i sl.), a sa ciljem širenja svesti građana o malignim bolestima;

Predlog predsednice Odbora: Potrebno je informisati Ministarstvo zdravlja o održanom sastanku, uz napomenu da tradicija ovog društva i njegove aktivnosti u podizanju svesti javnosti o prevenciji u borbi protiv raka, imaju podršku odbora i stručne javnosti.

**20. Podnosilac**: **Narodni poslanik** **dr Blagoje Bradić, PG BT-SDS ZSS ZS**, **(06-940/15 od 07.04.2015)**

Predmet: Zahtev za zakazivanje sednice Odbora u što kraćem roku radi razmatranja Predlog zakona o izmenama Zakona o zdravstvenom osiguranju, koji je on podneo NS dana 30. marta 2015. godine, sa predlogom da se na sednicu pozovu predstavnici Ministartsva zdravlja i RFZO-a.

Predlog predsednice Odbora: Saglasno članu 155. stav 2. Poslovnika NS, Vlada ako nije predlagač zakona u svom mišljenju može da predloži NS da prihvati ili ne prihvati predlog zakona u načelu. Kako je potrebno predvideti odgovarajuća finansijska sredstva za predloženi vid zdravstvene zaštite, potrebno je sačekati mišljenje Vlade.

**21. Podnosilac:** **Elvira Kovač, predsednica neformalne parlamentarne Grupe za održivi razvoj** (06-68/15 **od 18.03.2015)** Predmet: Grupa deluje od 2009. godine i ima osam članova iz razlilitih političkih partija. Angažuju se u radu sa stručnim grupama i civilnim sektorom kako bi dali doprinos održivim zakonskim rešenjima. Izrazili su želju da upoznaju Odbor sa svojim aktivnostima. Sastanak je održan 9. aprila sa predsednicom i zamenicom predsednice Odbora.

Predlog predsednice Odbora: Podržati aktivnosti ove neformalne parlamentarne grupe u iznalaženju najboljih zakonskih rešenja iz oblasti zdravstva i brige o porodici.

**22. Podnosilac:** **Udruženje penzionera i žena ''Putinci ''PUŽ'', Putinci, Jelena Bjeloš, predsednica udruženja** (6-567/15 **od 10.03.2015 i 09.04.2015)** Predmet: Molba da Odbor organizuje okrugli sto na kojem bi se razmatrala pitanja u vezi sa primenom Zakona o lečenju neplodnosti postupcima biomedicinski potpomognutog oplođenja i problemima u ovoj oblasti.

Predlog predsednice Odbora: Nakon dogovora o datumu održavanja predavanja prof. Kesić o reproduktivnom zdravlju, potrebno je obavestiti i pozvati ostale posnosioce inicijativa za predavanja o srodnim temama.

**23. Podnosilac:** **Parlamenatrna grupa za** **reproduktivno zdravlje, rodna pitanja i HIV (**6-515/15 **od 4.03.2015) koju je podnela Zlata Đerić, predsedavajuća ove grupe.**

Predmet: Molba da Odbor organizuje **javno slušanje** na temu ''Rak grlića materice u Srbiji'', u periodu od 11 do 17. maja 2015. godine, uz organizacionu podršku Parlamentarne grupe za reproduktivno zdravlje, rodna pitanja i HIV, koju čini pet narodnih poslanika NSRS.

Predlog predsednice Odbora: Nakon dogovora o datumu održavanja predavanja prof Kesić o reproduktivnom zdravlju, potrebno je obavestiti i pozvati i ostale posnosioce inicijativa koji su zaineresovani za srodne teme.

**24. Podnosilac: ''Stop TB partnerstvo'' - organizacija Ujedinjenih nacija posvećena borbi protiv tuberkuloze (TB) –- (**07-994/15 **od 15.04.2015) -predstavka upućena predsednici NS, a iz kabineta prosleđena Odboru.**

 Predmet: Poziv parlamentarcima da pruže podršku Deklaraciji iz Barselone, kojom se potvrđuje značaj zajedničkog suzbijanja epidemije tuberkuloze i ukazuje na potrebu koordinisanog delovanja svih zemalja u borbi protiv ove bolesti.

Predlog: Parlamentarci mogu podršku pružiti na internet stranici ovog globalnog TB parlamentarnog kokusa: [www.globaltbcaucus.org](http://www.globaltbcaucus.org) .

Pristigli odgovori na dopise Odbora:

1. **Ministarstvo za rad, zapošljavanje, boračka i socijalna pitanja** (07**-1068/13 od 29.01.2015)** Predmet: Ministarstvo inicijativu **Maksimović Dragice iz Beograda** (07**-4586/14 od 28.12.2014.)** prosleđuje na postupanje Gradskoj upravi Grada Beograda, Sekreterijatu za socijalnu zaštitu. Inicijativa **se odnosi na sistemsko rešavanje problema teško bolesne dece, tako što bi se u okviru jednog ili više dnevnih boravaka organizovala usluga predah smeštaja i produženja radnog vremena određenog broja dnevnih boravaka radi zbrinjavanja korisnika čiji roditelji obavljaju smenski rad, kao i vraćanje usluge besplatne rekreativne nastave za decu ometenu u razvoju.** Po mišljenju Ministarstva ova inicijativa je potpuno opravdana, jer bi se njenom realizacijom pružila značajna pomoć roditeljima teško bolesne dece, posebno u situacijama koje zahtevaju njihovo odsustvovanje od kuće.

2. **Ministarstvo zdravlja** obaveštavaOdbor da je predstavku **Vesne Vasiljević,** kojom se predlaže izmena Zakona o lečenju neplodnosti postupcima biomedicinski potpomognutog opllođenja, 18 broj: 07-4708/14 od 28.12.2014. godine, prosledilo Upravi za biomedicinu na dalje postupanje.

3. **Ministarstvo zdravlja** 05.01.2015.obaveštava Odbor da je povodom predstavke **Slađane Čomić**, broj 120-1502/14 od 28.12.14, kojom ona traži materijalnu pomoć radi operativnog lečenja njenog sina u inostranoj zdravstvenoj ustanovi, uputio dopis podnosiocu predstavke kojom je obaveštava da dostavi kompletnu medicinsku dokumentaciju Komisiji za dodelu sredstava iz Budžetskog fonda za lečenje oboljenja, stanja ili povreda koje se ne mogu uspešno lečiti u Republici Srbiji.

 Dr sc. med. dr Darko Laketić u nastavku izlaganja obavestio je Odbor i o inicijativi Dijabetološkog saveza Srbije, da se u okviru posete najviših predstavnika Inernacionalne dijabetološke federacije, Republici Srbiji, njihov predstavnik obrati članovima Odbora za zdravlje i porodicu dana 25. maja 2015. godine, imajući u vidu njihovo veliko iskustvo sa različitim zdravstvenim sistemima i rad za unapređenje zdravlja osoba koje žive sa dijabetesom. Predlog Radne grupe je da se prihvati ova inicijativa.

 Zatim je predsednica Odbora prof. dr Slavica Đukić Dejanović, izvestila Odbor da je 5. marta 2015. godine u Domu Narodne skupštine, zajedno sazamenicom mr dr Ljubicom Mrdaković Todorović, primilapredstavnike Komore biohemičara Srbije, i predstavnike Društva Srbije za borbu protiv raka i Saveza društva Vojvodine za borbu protiv raka.

 Predstavnici Komore su tom prilikom izneli primedbe na Nacrt zakona o izmenama i dopunama Zakona o komorama zdravstvenih radnika i naveli da predložena organizaciona struktura komora neće biti održiva zbog specifičnosti svake komore u pogledu brojnosti i strukture članstva. Sugerisano im je da svoje predloge i primedbe koje se tiču izrade ovog zakona upute Ministarstvu zdravlja, kako je to naznačeno na njihovom zvaničnom sajtu.

 Prof. dr Slobodan Čikarić je u svojstvu predsednika ovog društva naglasio da su posledice smanjenja budžetskih sredstava za aktivnosti Društva nesagledive, naročito u trenutku kada beležimo najvišu stopu mortaliteta od ovih bolesti. Društvo Srbije za borbu protiv raka i Savez društva Vojvodine se finansiraju iz doplatne poštanske marke od 1991. godine, koja se štampa svake godine na osnovu Uredbe koju donosi Vlada. Naglasio je činjenicu da su ovasredstva vanbudžetska, tako da umanjenje ovog tiraža zapravo ne utiče ni na prihodnu ni na rashodnu stranu budžeta, osim što rasterećuje građane koji kupuju poštansku marku (sa 2,8 dinara na 0,14 dinara po građaninu). Takođe je naveo da opredeljena sredstva u budžetu od milion dinara nisu dovoljna za funkcionisanje ovog društva, budući da Društvo sa svojih 14 podružnica u Srbiji u okviru svog Programa aktivnosti sprovodi brojne projekte (predavanja u domovima zdravlja, štampanje časopisa i brošura, pomoć stručnim organizacijama sa onkološkim obeležjima, pomoć udruženjima onkoloških bolesnika i sl.), a sa ciljem širenja svesti građana o malignim bolestima;

Predlog predsednice Odbora::Potrebno je informisati Ministarstvo zdravlja o održanom sastanku, uz napomenu da tradicija ovog društva i njegove aktivnosti u podizanju svesti javnosti o prevenciji u borbi protiv raka, imaju podršku odbora i stručne javnosti.

 U nastavku rada, prof. dr Dušan Milisavljević, osvrnuo se na inicijativu za izmenu zakonskih rešenja u oblasti transplantacije organa u Srbiji. Otvaranje rasprave na ovu temu ocenjuje kao rešenost države da ojača transplantacioni kapacitet države. Podsetio je na dobre rezultate Jugoslavije u ovoj oblasti i dodao da je nakon njenog raspada, Republika Hrvatska uspela da izmenom zakonske regulative u ovoj oblasti sačuva vodeću poziciju u jugoistočnom delu Evrope. Istakao je da se razvijenost zdravstvenog sistema i humanost države ogleda i u mogućnostima transplantacije i spašavanja života njenih građana. Preneo je vest koja je na njega ostavila utisak, a propraćena je fotografijom kineskih lekara koji se klanjaju telu obolelog jedanaestogodišnjeg dečaka koji je donirao svoje organe i na taj način spasao osam života. Naglasio je da naša država ima kapacitete za sprovođenje transpantacija, ali da nema donore ni pristup Eurotransplantu. Smatra da u cilju rušenja tabua i omogućavanja hirurzima da spašavaju živote građana u svojoj zemlji o ovom problemu treba češće govoriti. Takođe je uputio sugestiju da se nakon svakog predloga Radne grupe za rešavanje predstavki, omogući članovima odbora da odmah iznesu svoje mišljenje.

Predsednik Odbora prof. dr Slavica Đukić Dejanović, podsetila je da se članovi Odbora o sadržini svake predstavke mogu upoznati preko e - parlamenta pre početka sednice, te da je ranije usvojen stav da predlog Radne grupe treba zbirno prezentovati radi uštede vremena, uz napomenu da će predstavke koje se odnose na sistemska pitanja svakako biti predmet rasprave.

Dr Aleksandar Radojević, član Radne grupe, pojasnio je Odboru sadržinu predstavke Snežane Komadinić, koja apeluje da se njenoj ćerki, oboleloj od retke bolesti (skleroderma), omogući nabavka leka Cell Cept na teret RFZO-a. Naime, ovoj pacijentkinji, koja ima 25 godina i koja se leči na Institutu za reumatologiju u Beogradu od svoje 13 godine, preti respiratorna insuficijencija, a samo je ovaj lek, uveden u terapiju pre dve godine, izazvao remisiju i stabilizovao njeno stanje. Predlaže da Odbor uputi inicijativu RFZO-u da se navedeni lek uvrsti u terapiju ove bolesti imajući u vidu dobijene rezultate i konzilijarno mišljenje.

 Mr farm. Vesna Vuković, direktor Sektora za lekove i farmakoekonomiju u RFZO-u, rekla je da se navedeni lek nalazi na Listi lekova, ali da je njegova primena usklađena sa indikacijama, koje su odobrene dozvolom za lek čiji je sastavni deo sažetak karakteristike leka. Shodno tome, lek Cell Cept se u našoj zemlji koristi u terapiji transplantiranih pacijenata. Pomenula je da u drugim zemljama postoji mogućnost primene ovog leka u drugim pojedinim slučajevima na osnovu odluke određenog stručnog tela. Shodno tome, predlog da se dozvolom za lek uvrsti i odobri terapijska indikacija za ovu bolest, može biti predmet izmene Zakona o lekovima i medicinskim sredstvima, koji je u proceduri i koji će biti u skladu sa evropskim direktivama.

 Dr Aleksandar Radojević, nadovezao se na prethodno izlaganje i rekao da s obzirom na to da postoji mali broj lekova za ovu tešku bolest i da su svi oni ograničeno uspešni, da treba pokrenuti inicijativu da se preko stručnih službi tercijarnih ustanova, zajedno sa Ministarstvom zdravlja, RFZO-om i Agencijom za lekove i medicinska sredstva Srbije, pronađe rešenje i ova indikacija uvrsti u primenu ovog leka. Naglasio je da se indikaciono područje za ovaj lek potvrdilo u praksi kroz uspeh konkretne terapije, a na osnovu pozitivnih iskustava iz Evrope.

 Prof. dr Slavica Đukić Dejanović, presednik Odbora, u vezi sa ovom predstavkom, ukazala je na mogućnost da određena stručna komisija proceni potrebu za proširivanjem indikacionog polja u primeni određenog leka, saglasno direktivi Evropske unije, te je sugerisala da se predlog Radne grupe dopuni sugestijom da se razmotre sve mogućnosti i iznađu sredstva za lečenje ove teške retke bolesti pomenutim lekom.

 Prof. dr Berislav Vekić, državni sekretar u Ministarstvu zdravlja, podržao je predlog Radne grupe u vezi sa inicijativom Transplantacione mreže i najavio zakonodavne izmene u ovoj oblasti. Ukazao je na potrebu kontinuiranog i zajedničkog rada Odbora sa Ministartsvom zdravlja u edukaciji građana o značaju transplantacionog programa i doniranja organa zarad spašavanja mnogih života. Dodao je da radi istog cilja, Ministarstvo održava kontakte sa dr med. Mirelom Bušić, pomoćnicom ministra za zdravlje Republike Hrvatske, koja je unapredila ovu oblast u svetskim razmerama. U vezi sa dopisom komora, rekao je da su sve sugestije i predlozi kojima se uvodi red u komore korisne. Upozorio je na podatak da oko 20% lekara nije obnovilo licencu i povodom toga najavio izmenu Pravilnika o bližim uslovima za izdavanje, obnavljanje ili oduzimanje licenci. Stav Ministarstva zdravlja o radu Društva Srbije za borbu protiv raka je da je ovo udruženje trebalo mnogo više da doprinese edukaciji građana u ovoj oblasti, imajući u vidu dobijena sredstava iz budžeta za tu svrhu. Takođe je obavestio Odbor da Ministarstvo priprema novi Zakon o zdravstvenom osiguranju, te da će predlozi narodnog poslanika dr Blagoja Bradića biti razmatrani.

 Dr Radoslav Jović je izneo primedbu na postupak licenciranja lekara navodeći da su lekari u većoj meri izloženi trošku i maltretiranju nego sticanju novih znanja iz oblasti kojom se bave. Mišljenja je da ovo pitanje treba zakonski drugačije urediti. S tim u vezi sugerisao je da Lekarska komora Srbije svojim članovima upućuje stručne časopise, koji bi zatim slanjem popunjenih testova, dokazali komori da su određenu materiju savladali. Dodao je i da bi trebalo uvesti zdravstveno prosvetni rad lekara, odnosno određeni obavezan broj održanih časova, kao uslov za dobijanje licence, kojim bi se ujedno doprinelo edukaciji naše najmlađe populacije.

 Dr Predrag Mijatović osvrnuo se na podatak da 20% lekara nije obnovilo licencu, te je naglasio da veliki broj ovih lekara stručno obavlja svoj posao. Kritikovao je važeći Pravilnik o bližim uslovima za izdavanje, obnavljanje ili oduzimanje licenci koji omogućuje administrativno skupljanje bodova a ne doprinosi edukaciji lekara. S tim u vezi ukazao je da hirurzi slušaju predavanja iz medicine rada, ginekolozi iz higijene, ili da jedan lekar u ime više kolega uplati kotizaciju i prisustvuje predavanju. Sugerisao je da se Odbor izjasni o ovom pitanju i predloži Ministarstvu zdravlja na koji način da postupak licenciranja saobrazi pravoj nameni, odnosno usavršavanju znanja lekara iz oblasti kojom se bavi, te da Odbor u narednom periodu organizuje sednicu o ovoj temi.

 Imajući u vidu procenat lekara bez licence i potrebu da se ovaj segment zdravstva efikasnije uredi, prof. dr Slavica Đukić Dejanović, presednik Odbora, izdvojila je predlog da se o ovoj temi organizuje sednica u narednom periodu.

 Nakon razmatranja predstavki koje su bile na dnevnom redu, Odbor je jednoglasno (14 za od 14 prisutnih članova Odbora) usvojio predlog Radne grupe, sa dopunama i sugestijama predsednice i članova Odbora, za postupanje po ovim predstavkama.

 Treća tačka dnevnog reda – **Razno**

 Povodom ove tačke dnevnog reda nije bilo predloga ni diskusije.

 Sednica je završena u 12,20 časova.

SEKRETAR PREDSEDNIK

Božana Vojinović Prof. dr Slavica Đukić Dejanović